The Artist กวาดรางวัลใหญ่เวทีออสการ์รวมทั้งภาพยนตร์ยอดเยี่ยมและผู้กำกับยอดเยี่ยม
The Artist คว้ารางวัลใหญ่บนเวทีออสการ์ได้แก่ภาพยนตร์ยอดเยี่ยม ผู้กำกับและดารานำชายยอดเยี่ยม ส่วนดารานำหญิงตกเป็นของ Meryl Streep
การประกาศผลรางวัลออสการ์ครั้งที่ 84 ที่นคร Los Angeles เมื่อคืนวันอาทิตย์ตามเวลาในสหรัฐ จบลงด้วยรอยยิ้มของผู้สร้าง ผู้กำกับและนักแสดงในภาพยนตร์ขาวดำเรื่อง The Artist ซึ่งคว้ารางวัลใหญ่ๆทั้งภาพยนตร์ยอดเยี่ยม ผู้กำกับยอดเยี่ยมและดารานำฝ่ายชายยอดเยี่ยม The Artist เป็นหนังเงียบขาวดำที่บอกเล่าเรื่องราวของวงการภาพยนตร์ฮอลลีวู้ดช่วงคริสตศตวรรษ 1920-1930 และเป็นหนังเงียบเรื่องแรกที่ได้รางวัลออสการ์ภาพยนตร์ยอดเยี่ยมนับตั้งแต่ปี ค.ศ 1929 The Artist ได้ออสการ์ไปทั้งหมด 5 รางวัลรวมทั้งรางวัลออกแบบเครื่องแต่งกายยอดเยี่ยมและดนตรีประกอบยอดเยี่ยม รางวัลดารานำฝ่ายหญิงยอดเยี่ยม Meryl Streep สามารถคว้ารางวัลออสการ์เป็นตัวที่ 3 ในชีวิตการแสดงของเธอจากบทบาทอดีตนายกรัฐมนตรีหญิงของอังกฤษ Magaret Thatcher จากเรื่อง Iron Lady โดยตัวเธอนั้นเคยได้รับเสนอชื่อเข้าชิงออสการ์มาแล้ว 17 ครั้ง Meryl Streep บอกว่ารางวัลนี้ทำให้เธอรู้สึกเหมือนกลับไปเป็นเด็กอีกครั้ง เหมือนได้ย้อนกลับไปเมื่อ 30 ปีก่อนเมื่อเธอได้รับรางวัลเดียวกันนี้จากภาพยนตร์เรื่อง Sophie’s Choice รางวัลดาราสมทบยอดเยี่ยมฝ่ายชาย Christopher Plummer ได้ไปจากเรื่อง Beginners เขากล่าวบนเวทีขณะรับรางวัลว่าตนได้ซ้อมกล่าวขอบคุณบนเวทีออสการ์ตั้งแต่ลืมตาดูโลกใหม่ๆแล้ว และด้วยวัย 82 ปี Plummer ถือเป็นนักแสดงที่อายุมากที่สุดที่เคยได้รางวัลออสการ์ รางวัลดาราสมทบยอดเยี่ยมฝ่ายหญิง เป็นไปตามโผทุกสำนักเมื่อ Octavia Spencer คว้าไปได้จากบทสาวใช้ผิวดำในเรื่อง The Help เธอกล่าวขอบคุณและหวังว่ารางวัลที่เธอได้นี้จะช่วยเปิดประตูด้านการแสดงสำหรับนักแสดงหญิงผิวสีคนอื่นๆ ไม่ว่าจะเป็นอาฟริกัน-อเมริกัน อเมริกัน-อินเดียน ละตินอเมริกัน หรือเอเซียน-อเมริกัน ภาพยนตร์ตัวเต็งอีกเรื่องหนึ่งคือ Hugo ที่เข้าชิงถึง 11 รางวัล ได้ไปเพียง 5 รางวัลซึ่งส่วนใหญ่เป็นรางวัลด้านเทคนิคภาพยนตร์ เช่นกำกับศิลป์ ตัดต่อภาพ ตัดต่อเสียงและสเปเชี่ยล เอฟเฟคท์ รางวัลภาพยนตร์ต่างประเทศยอดเยี่ยม A Seperation หนังจากอิหร่านคว้าไปตามความคาดหมาย